钦定古今图书集成/明伦汇编/氏族典/第163卷 > 《廖用贤尚友录》 > 桓元
## 钦定古今图书集成/明伦汇编/氏族典/第163卷 > 《廖用贤尚友录》 > 桓元

按《晋书桓元传》：“元字敬道，一名灵宝，大司马温之孽
子也。其母马氏尝与同辈夜坐于月下，见流星坠铜
盆水中，忽如二寸火珠，冏然明净，竞以瓢接取。马氏
得而吞之，若有感，遂有娠。及生元，有光照室，占者奇
之，故小名灵宝。你媪每抱诣温，辄易人而后至，云其
重兼常儿。温甚爱异之，临终命以为嗣，袭爵南郡公。”
及长，形貌瓌奇，风神疏朗，博综艺术，善属文，常负其
才地，以雄豪自处，众咸惮之，朝廷亦疑而未用。年二
十三，始拜太子洗马。太元末，出补义兴太守，郁郁不
得志，弃官归国。元在荆楚积年，优游无事，荆州刺史
殷仲堪甚敬惮之。及中书令王国宝用事，谋削弱方
镇，内外骚动，知王恭有忧国之言，元潜有意于功业，
乃说仲堪遣信说王恭兴师，仲堪持疑未决。俄而王
恭信至，招仲堪及元匡正朝廷。国宝既死，于是兵罢，
元乃求为广州。隆安初，督交广二州、建威将军、平越
中郎将、广州刺史、假节。元受命不行。其年，王恭又与
庾楷起兵讨江州，刺史王愉，元应之。至石头，恭将刘
牢之背恭归顺。恭既“死，庾楷战败，奔于元军。既而诏
以元为江州，仲堪等各回舟西还，屯于寻阳，共相结
约，推元为盟主”，元始得志。隆安中，诏加元都督荆州
四郡，兴军西征，平荆、雍，乃表求领江、荆二州。诏以元
都督荆襄雍秦梁、益宁七州、后将军、荆州刺史、假节，
以桓修为江州刺史。元上疏固争江州，于是进督八
州及扬豫八郡，复领江州刺史。元树用腹心，兵马日
盛，屡上疏求讨孙恩，诏辄不许。元兴初，元显称诏伐
元，元惧，欲保江陵。长史卞范之说元移檄京邑，罪状
元显。元入京师，矫诏加己总百揆、侍中、都督中外诸
军事、丞相、录尚书事、扬州牧、领徐州刺史。害元显于
市，大赦，改元为“大亨。”元让丞相，自署太尉，领平西将
军、豫州刺史，出居姑孰。自知怨满天下，欲速定篡逆。
殷仲文、卞范之等又共催促之。于是矫诏使王谧兼
太保，领司徒，奉皇帝玺禅位于己。又讽帝以禅位告
庙，出居永安宫，移晋神主于琅邪庙。刘裕、刘毅、何无忌等共谋兴复。裕率义军而进，元南奔江陵，义军尽
锐争先，元众大溃，出汉川，投梁州刺史桓希。时益州
刺史毛璩使其从孙祐之、参军费恬送弟璠丧葬江
陵，有众二百。璩弟子修之为元屯骑校尉，诱元以入
蜀，元从之，达枚回洲，恬与祐之迎击元，矢下如雨。元
被箭，其子昇辄拔去之。益州督护冯迁抽刀而前，元
拔头上玉导与之，仍曰：“是何人邪？敢杀天子！”迁曰：“欲
杀天子之贼耳。”遂斩之。时年三十六。